Šios pareigos reikia laikytis siekiant atsižvelgti į vartotojų – televizijos žiūrovų – interesus, siekiant, pirma, užtikrinti, kad jie aiškiai suprastų, jog dėl tam tikros programos yra sudarytas rėmimo susitarimas ir neleisti nukrypti nuo Audiovizualinės žiniasklaidos paslaugų direktyvos 23 straipsnio 1 dalyje nustatyto maksimalaus televizijos reklamos intarpų transliavimo per astronominę valandą laiko.

Remiantis kartu nagrinėjamomis šios direktyvos 1 straipsnio 1 dalies h ir k punktų ir 10 straipsnio 1 dalies nuostatomis, galima daryti išvadą, kad kadangi rėmėjas dalyvauja programoje tik dėl to, kad prisidėtų prie paslaugos ar programos finansavimo, su rėmimu susiję simboliai, nuorodos ir kiti skiriamieji ženklai turi būti griežtai susieti su rėmėjo finansuojama ar kofinansuojama paslauga ar programa. Dėl šios priežasties šie su rėmėju susiję simboliai, nuorodos ir kiti skiriamieji ženklai turi būti rodomi remiamos programos pradžioje, jos metu arba pabaigoje, vadinasi, ne kitu metu.

Direktyvos 2010/13 dėl valstybių narių įstatymuose ir kituose teisės aktuose išdėstytų tam tikrų nuostatų, susijusių su audiovizualinės žiniasklaidos paslaugų teikimu, derinimo (Audiovizualinės žiniasklaidos paslaugų direktyva) 23 straipsnio 2 dalis turi būti aiškinama taip, kad kitose programose nei remiama rodomi rėmimo ženklai turi būti įtraukti į šios direktyvos 23 straipsnio 1 dalyje nustatytą maksimalų reklamos transliavimo per astronominę valandą laiką.

Direktyvos 2010/13 dėl valstybių narių įstatymuose ir kituose teisės aktuose išdėstytų tam tikrų nuostatų, susijusių su audiovizualinės žiniasklaidos paslaugų teikimu, derinimo (Audiovizualinės žiniasklaidos paslaugų direktyva) 23 straipsnio 1 dalis turi būti aiškinama taip, kad tais atvejais, kai valstybė narė nepasinaudojo galimybe numatyti griežtesnę normą nei nustatytoji šiame straipsnyje, pagal ją ne tik nedraudžiama „juodąsias sekundes“, kurios įterpiamos tarp skirtingų televizijos reklamos pranešimų sekos intarpų arba tarp šios sekos ir po jos einančios programos, įtraukti į šiame straipsnyje numatytą maksimalų 20 % televizijos reklamos transliavimo per astronominę valandą laiką, bet netgi įpareigojama jas įtraukti į šį laiką.

Šios direktyvos 23 straipsnio 1 dalyje nustatoma viršutinė televizijos reklamos intarpų ir teleparduotuvės intarpų transliavimo per astronominę valandą laiko riba, siekiant užtikrinti teisingą pagrindinio šios direktyvos tikslo – apsaugoti vartotojus, t. y. televizijos žiūrovus, nuo per ilgo televizijos reklamos transliavimo – įgyvendinimą. Kita vertus, ši nuostata neleidžia valstybėms narėms reklamos naudai sumažinti minimalaus programos laiko, kuris turi būti skirtas laidų ar kito redakcinio pobūdžio turinio transliacijai, iki žemesnės nei 80 % per astronominę valandą ribos.

Kai valstybė nėra nustačiusi griežtesnės televizijos reklamos transliavimo laiko viršutinės ribos nei nustatytoji Audiovizualinės žiniasklaidos paslaugų direktyvos 23 straipsnio 1 dalyje, į Sąjungos teisės aktų leidėjo valią būtų neatsižvelgta, jei minėtos „juodosios sekundės“ nebūtų pagal šią nuostatą laikomos televizijos reklamos transliavimo laiku. Tai iki žemesnės nei šia nuostata implicitiškai nustatytos ribos sumažintų laiką, skirtą programoms ir kitam redakciniam turiniui transliuoti, tiek, kiek užtrunka šios „juodosios sekundės“.

(žr. 59–62 punktus ir rezoliucinės dalies 3 punktą)